《赠棋翁挟二童皆高弈》
宋代·姚勉

蓬莱阆风白云乡，琼楼玉馆相低昂。
蟠桃影滴仙露湿，壶天昼日和春长。
老仙鬓眉白于雪，双侍女仙冰玉洁。
龙牙棋子琅玕盘，消遣洞中閒日月。
乘风来戏尘凡中，皓鹄骖以双鸾红。
女仙似是王屋妇，老仙似是商山翁。
一声飞雹枰中落，应手钧天仙乐作。
环看侧睨惊相呀，尽是人间未曾着。
人间事变如云轮，面势更改番番新。
抚枰不是少奇着，往往当局多迷人。
五老峰前白鹤址，昼眠扃门日清美。
棋声流水古松间，忽然闻之雪堂喜。
雪堂欲学竟不能，不如旁观眼自明。
马鞍听朽柯听烂，局中有路能长生。

作者简介：姚勉（1216～1262），乳名二郎，学名冲，因避讳改名勉，字述之、成一，号蜚卿、飞卿，古天德乡（今江西宜丰县新庄镇）灵源村人。宋嘉定9年（1216）生，初生时，曾被弃之山野雪地，故其成年后自号“雪坡”以志不忘。